text: Hun står for årets præstation i orienteringsløb
  23 december 2015 kl. 12.22
  Haderslev-løberen Maja Alm har fået en flot før-julegave. Den tre-dobbelte verdensmester i orienteringsløb har fået kvindernes pris for Årets Præstation hos det store, internationale orienteringsmedie WorldofO.
  Mere end 4000 unikke brugere har givet deres mening til kende i afstemningen - og Maja Alm snuppede suverænt knap 40 procent af brugernes stemmer.
  Maja Alm var nomineret for sine tre guldmedaljer ved VM og for at vinde sine guldmedaljer med så overbevisende margin til modstanderne.
  - Det betyder vildt meget, for det er jo et kæmpe skulderklap til det, jeg har præsteret ved VM i år. Én ting er at løbe godt, men det fedeste er, at folk lægger mærke til det og sætter pris på, at man gør det godt. Jeg er selvfølgelig også glad for, at Ida har fået så mange stemmer, for jeg synes hun fortjener lige så meget hæder for det, hun har opnået i år, siger Maja Alm.
  Maja Alm er i øvrigt blandt fire nominerede til prisen som Årets Sportsnavn, der kåres ved DRs tv-show "Sport 2015" den 9. januar.
  